የአሸንዳ በዓል ወግና ባሕሉን እንደጠበቀ ወደ ትውልድ ለማስተላለፍ ትኩረት ተሰጥቶታል
የአሸንዳን በዓል ወግና ባሕሉን እንደጠበቀ ከትውልድ ትውልድ ለማስተላለፍ የሚያስችሉ በርካታ ተግባራት እየተከናወኑ መሆኑን የትግራይ ክልል የባሕልና ቱሪዝም ቢሮ አስታወቀ፡፡የቢሮው የሕዝብ ግንኙት ባለሙያ አቶ አባዲ ደስታ ከዋልታ ጋር ባደረጉት ቆይታ እንደገለጹት በየአሸንዳ በዓል ከነሐሴ 15 አስከ 24 በክልሉ በድምቀት ለማክበር ቅድመ ዝግጅቶች እንደተጠናቀቁና ባህላዊ አልባሳት፣ ጌጣጌጦች ወግና ባሕላቸውን እንደጠበቁ እንዲቀርቡ ጥረት እየተደረገ ነው፡፡የአሸንዳን በዓል ሳይበረዝ ክትውልድ ትውልድ ለማስተላለፍ በፎክሎር፣ አዚያዚያም፣ አለባበስ፣ አጊያጊያጥ ዙሪያ በየዓመቱ በአውደ ጥናት የታገዘ ውይይት ይደረጋል ብለዋል አቶ አባዲ፡፡የዘንድሮው የአሸንዳ በዓል “ባሕላዊ ሐብታችንን በማልማት ኢኮኖሚያዊ ተጠቃሚነታችንን እናረጋግጥ” በሚል መሪ ቃል የሚከበር ሲሆን፣ በተለይ ጨርቃጨርቅና አልባሳት ነጋዴዎችና ሰፊዎች፣ የጥቃቅንና አነስተኛ ኢንተርፕራይዝ አንቀሳቃሾች እና ጌጣጌጥ ሰሪዎች የገበያ ትስስር ለመፍጠር እንዲሁም በዓሉን የቱሪስት መስህብ ለማጎልበት የሚስችሉ ሥራዎችን ከሰኔ 2009 ዓ.ም. ጀምሮ ኮሚቴ በማዋቀር በርካታ ሥራዎች ሲከናወኑ እንደቆዩም አቶ አባዲ ገለጸዋል፡፡የአሸንዳን በዓል በተባበሩት መንግስታት ድርጅት የትምሕርት፣ የሳይንስ እና የባሕል ተቋም ( የማይዳሰስ ቅረስነት ለማስመዝገብ የተሟላ መረጃ እንደተሰባሰበና ሕዝቡም አስተያየት እንዲሰጥበት እንደተደረገና በቀጣይም ለዩኔስኮ በዓሉን ለማስመዝገብ ጥያቄ እንደሚቀርብ አስታውቀዋል ፡፡በዓሉን በመጠበቅ ከትውልድ ትውልድ በማስተላለፍና በማስፋፋት አገራዊ ሐብት ከማድረግ ባሸገር በዓለምዓቀፍ ቅርስነት መመዝገቡ ኢኮኖሚያዊ ፋይዳው እንዲጎለብት ለማድረግ ጉልህ ድርሻ እንደሚኖረውም አስረድተዋል ፡፡በዓሉን በተለያዩ አውደ ጥናትና የጎዳና ላይ ትርዒት እንደሚከበርና ከተለያዩ የዓለም ክፍሎች የሚመጡ በርካታ ትውልደ ኢትዮጵያውያን ዳያስፖራዎች፣ ቱሪስቶች እና የመገናኛ ብዙሃን ባለሙዎች በዓሉን እንደሚታደሙ ዋልታ ዘግቧል፡፡